**«Қазақстан Республикасының кейбір конституциялық заңдарына**

**өзгерістер енгізу туралы» Қазақстан Республикасының Конституциялық заңы жобасының**

**тұжырымдамасы**

1. **Заң жобасының атауы**

«Қазақстан Республикасының кейбір конституциялық заңдарына өзгерістер енгізу туралы» Қазақстан Республикасының Конституциялық заңы (бұдан әрі – заң жобасы).

1. **Заң жобасын әзірлеу қажеттілігінің негізі**

Заң жобасын әзірлеу Қазақстан Республикасының Президенті Н.Ә. Назарбаев өткізген кеңесте Жаңғырту жөніндегі ұлттық комиссияның Ұлт Жоспары - бес институционалдық реформаны іске асыру жөніндегі 100 нақты қадамды іске асыру туралы есебін тыңдау бойынша берілген тапсырманы орындау үшін жүзеге асырылып отыр.

Сонымен, аталған кеңес хаттамасының 1.2.2-тармағындағы «Заң үстемдігін қамтамасыз ету» бағытында судьялардың кәсіби қызметін мерзімді бағалау қорытындысы бойынша қабылданатын шараларды жетілдіру жөнінде шаралар қабылдау қажеттілігі айқындалған.

«Қазақстан Республикасының кейбір Конституциялық заңдарына Жоғары Сот Кеңесі, сот жүйесі мен судьялардың мәртебесі мәселелері бойынша өзгерістер мен толықтырулар енгізу туралы» Қазақстан Республикасының 2015 жылғы 4 желтоқсандағы [№ 437-V](http://adilet.zan.kz/rus/docs/Z1500000437#z37) Конституциялық заңымен судьялардың кәсіби қызметіне баға беру туралы норма енгізілген.

Судьяның жұмыс нәтижесі сот төрелігін жүзеге асыру сапасы көрсеткіштерінің және судья әдебі мен еңбек тәртібінің нормаларын сақтау негізінде қаралады.

Практика кәсіби білімінің, оны сот төрелігін жүзеге асыру кезінде қолдана білуінің, сот қызметі нәтижелерінің, судьяның іскерлік және адамгершілік қасиеттерінің деңгейін бағалаудың тиімділігін көрсетіп отыр.

Ағымдағы жылдың басынан бастап Сот жюриінің біліктілік комиссиясы 512 судьяның кәсіби қызметіне бағалау жүргізді, оның ішінде 481 судья атқарып отырған лауазымдарына сәйкес келеді деп таныды, 3 судьяға басқа сотқа, басқа мамандандырылуға ауысуға ұсыныс берді, 28 судьяға біліктілігін арттыруға және бір жыл өткен соң кәсіби қызметін қайта бағалаудан өтуге ұсыным жасады.

«Қазақстан Республикасының сот жүйесі мен судьяларының мәртебесі туралы» Қазақстан Республикасының Конституциялық заңының (бұдан әрі – Конституциялық заң) 44-бабының 2-тармағына сәйкес судьяны кәсіби жарамсыздығына байланысты атқарып отырған лауазымына сәйкес емес деп тану туралы шешім оның кәсіби қызметін мерзімді бағалау кезінде теріс нәтиже алған судьяға қатысты қолданылмайды.

Конституциялық заңның 28-бабына сәйкес судья Конституцияны және Қазақстан Республикасының заңдарын мүлтіксіз сақтауға міндетті.

Сонымен бірге, қолданыстағы заң нормалары бойынша судьялардың атқарып отырған лауазымына сәйкес келмеуін растайтын кәсіби қызметінің теріс нәтижесі оларды лауазымынан босатуға негіз болып табылмайды.

Қазақстан Республикасы Конституциясының 76-бабында сот билігі өзіне азаматтар мен ұйымдардың құқықтарын, бостандықтары мен заңды мүдделерін қорғауды, Республиканың Конституциясының, заңдарының, өзге де нормативтік құқықтық актілерінің, халықаралық шарттарының орындалуын қамтамасыз етуді мақсат етіп қояды деп айқындалған.

Судьялардың кәсіби білімдерінің төмен деңгейі және оларды сот төрелігін жүзеге асыру кезінде қолдана алмауы азаматтардың құқықтарын және қоғамның мүдделерін бұзуы мүмкін және судьяны атқарып отырған лауазымынан босатуға негіз болуға тиіс.

Осыған байланысты, судьялар корпусының сапалық құрамын одан әрі арттыру, кәсіби біліктіліктерін бағалау және оның өсуін ынталандыру тетіктерін жетілдіру, істерді қарау кезінде заңдылықты нығайту үшін жауапкершіліктерін арттыру мақсатында судьяның кәсіби қызметін мерзімді бағалаудың теріс нәтижесі алынған жағдайда, оның кәсіби қызметіне қайтадан бағалауды жүргізбестен судьяны лауазымынан босатуды көздеу ұсынылады.

Заң жобасы Сот жюриі судьяны басқа сотқа немесе басқа мамандандырылуға ауыстыру туралы шешім қабылдаған жағдайда, судьялардың басқа сотқа конкурс өткізбестен ауысу тәртібін регламенттейді.

Судьяның басқа сотқа ауысуы Қазақстан Республикасы Жоғарғы Соты Төрағасының Қазақстан Республикасының Жоғары Сот Кеңесіне судьяны басқа сотқа ауыстыру туралы ұсынымы негізінде жүзеге асырылатын болады.

Судьяны сол сотта басқа мамандандыруға ауыстыру үшін заңнамалық өзгерістер қажет етілмейді.

Осы шара судьялар корпусының деңгейін көтеруге де мүмкіндік береді, өйткені белгілі бір мамандандыру шеңберінде сот төрелігін жүзеге асыратын судья өзінің қызметін неғұрлым кәсіби түрде жүзеге асыратын болады.

Президенттің тапсырмасына сәйкес заң жобасы жалпыға бірдей декларациялауды енгізу мерзімін 2020 жылғы 1 қаңтардан бастап бір кезеңге ауыстыруды көздейтін түзетулерді қамтиды.

Осыған байланысты «Қазақстан Республикасындағы сайлау туралы» Конституциялық заңға өзгерістер мен толықтыру енгізу туралы» Конституциялық заңына сайланбалы лауазымға кандидаттардың активтер мен міндеттемелер туралы декларацияны тапсыру мерзімін 2017 жылғы 1 қаңтардан 2020 жылғы 1 қаңтарға ауыстыру тұрғысынан енгізу ұсынылады.

1. **Заң жобасын қабылдау мақсаттары**

Заң жобасының мақсаты сапалы судьялар корпусы кадрлік іріктеу саласын реттейтін заңнаманы жетілдіру және жалпыға бірдей декларациялауды енгізу мерзімін бір кезеңге 2020 жылғы 1 қаңтардан бастап ауыстыру болып табылады.

1. **Заң жобасын реттеу мәні**

# Заң жобасын реттеу мәні судьялар корпусын жақсартуға және «Қазақстан Республикасындағы сайлау туралы» Қазақстан Республикасының Конституциялық заңына өзгерістер мен толықтыру енгізу туралы» Қазақстан Республикасының Конституциялық заңын қолданысқа енгізу мерзімін ауыстыруға байланысты қоғамдық қатынастар болып табылады.

1. **Заң жобасының құрылымы**

Заң жобасының мынадай құрылымы болжанады:

1-бап. «Қазақстан Республикасының сот жүйесі мен судьяларының мәртебесі туралы» Қазақстан Республикасының Конституциялық заңына және «**Қазақстан Республикасындағы сайлау туралы» Қазақстан Республикасының Конституциялық заңына өзгерістер мен толықтыру енгізу туралы» Қазақстан Республикасының Конституциялық заңына** өзгерістер енгізу.

2-бап. Заңнаманы қолданысқа енгізу тәртібі.

1. **Заң жобасын қабылдаған жағдайда болжанып отырған құқықтық және әлеуметтік-экономикалық салдарлар**

Заң жобасын қабылдау мынадай құқықтық және әлеуметтік-экономикалық салдарларға әкеп соқтырады:

* судьялар корпусының жағдайын жақсарту;
* судьялардың кәсіби қызметінің мерзімді бағалау қорытындылары бойынша қабылданатын шараларды жетілдіру;
* судьяларды басқа сотқа ауыстыру тәртібін құқықтық регламенттеу;
* жалпыға бірдей декларациялауды енгізу мерзімін 2020 жылғы 1 қаңтардан бастап бір кезеңге ауыстыруы.

Заң жобасын қабылдау жағымсыз және өзге де қалаусыз әлеуметтік-экономикалық және құқықтық салдарларды болжамайды.

1. **Басқа заңнамалық актілерді әзірленетін заң жобасымен бір мезгілде (кейіннен) сәйкес келтіру қажеттілігі**

Заң жобасының қабылдануы «Қазақстан Республикасының Жоғары Сот Кеңесі туралы» Қазақстан Республикасының 2015 жылғы 4 желтоқсандағы № 436-V Заңына өзгерістер енгізуді қажет етеді.

1. **Заң жобасы мәнінің өзге де нормативтік құқықтық актілермен регламенттелуі**

Осы заң жобасының мәні «Қазақстан Республикасының Жоғары Сот Кеңесі туралы» Қазақстан Республикасының Заңының ережелерімен, Қазақстан Республикасы Президентінің 2001 жылғы 26 маусымдағы № 643 Жарлығымен бекітілген Сот жюриі туралы ережемен және Қазақстан Республикасының Жоғарғы Соты жалпы отырысының 2016 жылғы 31 наурыздағы №13 қаулысымен бекітілген Сот Жюриі регламентімен регламенттеледі.

1. **Қаралатын мәселе бойынша шетелдік тәжірибенің бар-жоғы**

Халықаралық тәжірибені зерделеу, негізінен, кәсіби деңгейдің расталмау қорытындысы бойынша судья мансабының өсуі тоқтатылатынын көрсетеді. Кәсіби деңгейінің расталмауына орай судьялардың қызметін шұғыл түрде тоқтату негіздемелері көзделмеген.

Мысалы, Ресей Федерациясында кәсіби білім деңгейін бағалау негізінде судьяларға біліктілік сыныптары беріледі, ал теріс нәтиже алған жағдайда, судья оған бұдан бұрын берілген сыныпта қала береді.

1. **Заң жобасын іске асыруға байланысты болжанып отырған қаржы шығындары**

Осы заң жобасын қабылдау мемлекеттік бюджет қаражатынан қосымша қаржы шығындарын қажет етпейді.